## Zakon o izmjenama i dopunama Zakona o porezu na dobit

### NN 106/1996 (17.12.1996.), Zakon o izmjenama i dopunama Zakona o porezu na dobit

# ZASTUPNIČKI DOM SABORA REPUBLIKE HRVATSKE

Na osnovi članka 89. Ustava Republike Hrvatske, donosim

## **ODLUKU**

### **O PROGLAŠENJU ZAKONA O IZMJENAMA I DOPUNAMA ZAKONA O POREZU NA DOBIT**

Proglašavam Zakon o izmjenama i dopunama Zakona o porezu na dobit, koji
je donio Zastupnički dom Sabora Republike Hrvatske na sjednici 6. prosinca
1996.

Broj: 01-96-2128/1
Zagreb, 11. prosinca 1996.

Predsjednik
Republike Hrvatske **dr. Franjo Tuđman,** v. r.

---

## **ZAKON**

### **O IZMJENAMA I DOPUNAMA ZAKONA O POREZU NA DOBIT**

Članak 1.

U Zakonu o porezu na dobit ("Narodne novine", br. 109/93., 95/94. i
35/95. - pročišćeni tekst) u članku 2. stavak 8. mijenja se i glasi:

"(8) Obveza plaćanja poreza na dobit i vođenja poslovnih knjiga, po
propisima o računovodstvu za poduzetnike - fizičke osobe iz stavka 5. i
6. ovoga članka, počinje od početka poslovne godine, koja se nastavlja
na godinu u kojoj je porezni obveznik predao Poreznoj upravi pisanu izjavu
da umjesto poreza na dohodak želi plaćati porez na dobit ili u kojoj je
ispunjen jedan od uvjeta iz stavka 6. ovoga članka."

Iza stavka 10. dodaje se stavak 11. koji glasi:

"(11) Obveznici poreza na dobit su i svi oni poduzetnici čije se dobiti
ne oporezuju kod nekog drugog poreznog obveznika i nisu obveznici poreza
prema odredbama stavka 1. do 10. ovoga članka, ni po odredbama Zakona o
porezu na dohodak."

Članak 2.

U članku 3. stavak 4. mijenja se i glasi:

"(4) U osnovicu poreza na dobit ulazi i dobit od likvidacije, prodaje,
promjene pravnog oblika i podjele poreznog obveznika, a ako postoji kontinuitet
oporezivanja ostvarena dobit iz tih promjena ne oporezuje se."

Članak 3.

U članku 6. dodaje se novi stavak 2. koji glasi:

"(2) Najkraći porezno dopustivi rokovi korištenja pojedine dugotrajne
imovine, način otpisa kao i mogućnost ubrzanog otpisa uređuju se Pravilnikom
o amortizaciji kojeg donosi ministar financija."

Dosadašnji stavci 2., 3. i 4. postaju stavci 3., 4. i 5.

Članak 4.

Članak 8. mijenja se i glasi:

"(1) Vlastiti kapital koji se uzima u obzir pri obračunu zaštitne kamate
jest knjigovodstvena vrijednost vlastitog kapitala na početku razdoblja
oporezivanja umanjena za knjigovodstvenu vrijednost udjela kod drugih poduzetnika.

(2) Promjene vlastitog kapitala tijekom razdoblja oporezivanja uzimaju
se u obzir pri obračunu zaštitne kamate."

Članak 5.

U članku 9. stavku 1. riječ "tri" zamjenjuje se s riječju: "pet", a
u stavku 3. riječi: "3%" zamjenjuju se riječima: "5%".

Članak 6.

U članku 10. stavku 2. riječi: "Porezni obveznik koji ostvaruje porezni
gubitak obvezno potpada pod nadzor Porezne uprave" brišu se.

Članak 7.

U članku 13. stavku 1. riječi: "25%" zamjenjuju se riječima: "35%".

Stavak 2. briše se.

Članak 8.

Članak 25. mijenja se i glasi:

"Ovlašćuje se ministar financija da donosi podrobnije propise za provedbu
ovoga Zakona."

Članak 9.

U članku 26. stavak 1. mijenja se i glasi:

"(1) Novčanom kaznom od 2.000,00 do 200.000,00 kuna za prekršaj će se
kazniti porezni obveznik koji nakon isteka razdoblja utvrđivanja poreza
ne utvrdi porez na dobit, ne uplati u propisanom roku predujam poreza na
dobit ili ne obračuna i ne uplati porez na dobit po poreznoj prijavi (članak
15., članak 18. stavak 2. i članak 19. stavak 1.)."

Članak 10.

Ovaj Zakon stupa na snagu osmoga dana od dana objave u "Narodnim novinama",
a primjenjuje se od 1. siječnja 1997. godine.

Klasa: 410-01/94-01/22
Zagreb, 6. prosinca 1996.

ZASTUPNIČKI DOM
SABORA REPUBLIKE HRVATSKE

Predsjednik
Zastupničkoga doma Sabora
**akademik Vlatko Pavletić,** v. r.

Zakon, NN 106/1996-2030